Drauge su pirmiau nurodytais pokyčiais daugelis valstybių narių savo ataskaitose nurodė, kad 2014 m. buvo skirti jų programoms rengti, konsultacijoms su atitinkamais subjektais ir deryboms su Komisija vykdyti. Pasirengimo įgyvendinti programas procesas taip pat apėmė programos institucijų (vadovaujančiosios ir tvirtinančiosios institucijos) skyrimą. Be to, kai kurios valstybės narės pradėjo plėtoti savo informacines sistemas ir vykdyti pradines diskusijas su atitinkamais suinteresuotaisiais subjektais dėl pagalbos, kuri turėtų būti suteikta finansuojant EPLSAF lėšomis, pobūdžio.

BE, CZ, IE, EL, HR, IT, LV, LT, LU, HU, PT, RO, SK (13)

Kadangi išlaidos yra tinkamos finansuoti EPLSAF lėšomis nuo 2013 m. gruodžio 1 d., iš daugelio VP I įgyvendinančių valstybių narių parengtų ataskaitų matyti, kad programos, drauge su parengiamuoju darbu, pradėtos įgyvendinti 2014 m. Todėl buvo pateiktos bendrų išteklių, išdirbio ir rezultatų rodiklių teigiamos vertės.

Iš viso 13 valstybių narių (BE, CY, ES, FR, IT, LT, LU, LV, NL, PL, PT, RO ir SI) prisiėmė įsipareigojimus dėl veiksmų išlaidų. Įgyvendinant veiksmus patirtos išlaidos 2014 m. pabaigoje iš viso sudarė 330,7 mln. EUR. 2014 m. pagalbą jau pradėjo teikti aštuonios valstybės narės (BE, ES, FR, LT, RO, PL, PT ir SI). Kad būtų įgyvendinti su maisto tiekimu susiję veiksmai, penkiose valstybėse narėse (BE, ES, FR, LT, RO) iš viso išmokėta 95,9 mln. EUR. 2014 m. pagalba buvo suteikta ir Italijoje, tačiau ji pradėta skirstyti tik 2015 m.

Dėl skubios išlaidų tinkamumo finansuoti datos ir EPSLAF reglamente nustatyto aukšto išankstinio finansavimo lygio šios aštuonios valstybės narės galėjo labai greitai pasiekti rezultatų. Ankstesnė valstybių narių patirtis, susijusi su iki 2013 m. įgyvendinta Maisto paskirstymo labiausiai nepasiturintiems asmenims programa, taip pat turėjo įtakos skubiam programų įgyvendinimui.

Pirmiau minėtos aštuonios valstybės narės 2014 m. iš viso paskirstė 228 707 tonas maisto: RO, FR ir ES atitinkamai paskirstė 42,3 proc., 28,8 proc. ir 21,3 proc. viso kiekio. Iš išdirbio rodiklių matyti, kad paskirstytų produktų pasirinkimas valstybėse narėse skyrėsi: vienos daugiausia dėmesio skyrė nedideliam produktų grupių skaičiui, kitos pasirinko įvairesnius produktus. Prancūzija buvo vienintelė valstybė narė, skirsčiusi visų septynių EPLSAF bendrų rodiklių kategorijų produktus. Visos aštuonios valstybės narės skirstė maisto produktus pakuotėse, o dvi valstybės (BE, ES) galutiniams gavėjams taip pat tiekė valgio porcijas.

Maisto produktų rinkinio turinio pavyzdžiai: BE: pusriebis pienas, lašišos konservai, skumbrių filė pomidorų padaže, jautiena, makaronai, bulvių dribsniai, nulupti pomidorai, žirniai ir morkos, grybai, šviesus vaisių mišinio sirupas, žemės riešutų aliejus, džemas, pusryčių javainiai, vanilės pudingo milteliai. ES: maistas suaugusiems: 2 kg ryžių, 2 kg lęšių, 2 l pieno, 1 kg makaronų gaminių, dėžutė sausainių (800 g), skardinė žalių pupelių (780 g), skardinė konservuotų keptų pomidorų (500 g); kūdikių maistas: 4 skardinės tolesnio maitinimo pieno mišinio (800 g), kūdikių maistas stikliniuose indeliuose (8 pakuotės po 250 g). RO: 3 kg miltų, 3 kg kukurūzų miltų, makaronų gaminiai, 2 l aliejaus, 2 kg cukraus, 12 gabalėlių konservuotos mėsos.

Daugumoje valstybių narių pagalba teikiama centralizuotai, vėliau ją teikia ir paskirsto organizacijos partnerės. Kadangi pagalba teikiama remiantis viešųjų pirkimų taisyklėmis, siekiant užtikrinti reguliarų paramos paskirstymą daugiausia dėmesio reikės skirti nacionalinės valdžios institucijų gebėjimui greitai ir veiksmingai įgyvendinti viešųjų pirkimų procedūras.

Nustatyta, kad 2014 m. EPLSAF pagalba iš viso buvo suteikta 10 964 726 asmenims, iš kurių 5 612 926 buvo moterys. Nustatyta, kad maždaug ketvirtadalis gavėjų (3 092 695 asmenys) buvo 15 m. ar jaunesnio amžiaus vaikai, o 1 220 615 – 65 m. ar vyresni asmenys. Apskaičiuota, kad tarp gavėjų buvo 621 979 neįgalieji, 719 708 migrantai, užsienio kilmės asmenys (įskaitant pabėgėlius) bei mažumos ir 69 451 benamis.

2014 m. EPLSAF lėšomis remtų asmenų skaičius gerokai didesnis, nei iš pradžių buvo numatyta. Pasiūlymo dėl EPLSAF reglamento poveikio vertinime nustatyta, kad Fondas kasmet galėtų suteikti paramą 1,96 mln.–2,13 mln. asmenų. Reikėtų pažymėti, kad, remiantis Komisijos deleguotojo reglamento (ES) Nr. 1255/2014 reikalavimais, nurodytos bendrų rodiklių, susijusių su asmenų, remiamų EPLSAF lėšomis, vertės yra grindžiamos organizacijų partnerių pateiktais skaičiavimais.

Valstybės narės nurodo, kad tiekiant maistą buvo taikomos įvairios papildomosios priemonės, pavyzdžiui:

─patarimai maisto ruošimo ir laikymo, asmens higienos klausimais (LT);

─nurodymai kreiptis į atitinkamas socialines tarnybas (BE ir FR);

─individualios galutinių gavėjų konsultacijos ir praktiniai mokymai prieinamų programų klausimais apie sveiką gyvenseną ir kovą su stresu (SI);

─psichologinė ir terapinė parama, maisto gamybos kursai, mokymas apie mitybą, taip pat kovos su maisto švaistymu ir namų ūkio biudžeto valdymo klausimais (PL).

Papildomosios priemonės yra sudėtinė VP I įgyvendinimo dalis, todėl Komisija tikisi, kad visos valstybės narės savo 2015 m. ataskaitose pateiks išsamią informaciją apie taikytas priemones.

Iš VP II pasirinkusių valstybių narių pateiktų ataskaitų matyti, kad 2014 m. padaryta tik nedidelė pažanga įgyvendinimo srityje. Tam taip pat turėjo įtakos tai, kad Švedijos ir Vokietijos programos patvirtintos palyginti vėlai (tik 2015 m.).

IV. Horizontalieji principai

Koordinavimas su ESF ir kitomis atitinkamomis ES politikos sritimis